Nariadenie Komisie (ES) č. 2179/2002
zo 6. decembra 2002
o osobitných podmienkach poskytovania pomoci na súkromné skladovanie bravčového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2759/75 z 29. októbra 1975 o spoločnej organizácii trhu s bravčovým mäsom [1], naposledy zmenené a doplnené nariadením (ES) č. 1365/2000 [2], najmä na jeho článok 4 ods. 6 a článok 5 ods. 4,
keďže:
(1) Intervenčné opatrenia je možné v súvislosti s bravčovým mäsom prijať, ak je na reprezentatívnych trhoch spoločenstva priemerná cena jatočných tiel ošípaných nižšia ako 103 % základnej ceny a je pravdepodobné, že pod touto úrovňou ostane.
(2) Trhové ceny poklesli pod túto úroveň a vzhľadom na sezónne a cyklické trendy by táto situácia mohla pretrvávať.
(3) Musia sa prijať intervenčné opatrenia. Intervenčné opatrenia je možné obmedziť na poskytnutie pomoci na súkromné skladovanie v súlade s nariadením Komisie (EHS) č. 3444/90 z 27. novembra 1990 ustanovujúcim podrobné pravidlá poskytovania pomoci na súkromné skladovanie bravčového mäsa [3], zmeneným a doplneným nariadením (ES) č. 3533/93 [4].
(4) Podľa článku 3 nariadenia Rady (EHS) č. 2763/75 z 29. októbra 1975 ustanovujúceho všeobecné pravidlá poskytovania pomoci na súkromné skladovanie bravčového mäsa [5] môže Komisia rozhodnúť o skrátení alebo predĺžení obdobia skladovania. Mali by sa tiež stanoviť výšky pomoci na jednotlivé obdobia skladovania, ako aj výšky, ktoré sa pripočítajú alebo odpočítajú v prípadoch, keď Komisia prijme takéto rozhodnutie.
(5) Na účel zjednodušenia administratívnej a kontrolnej práce týkajúcej sa uzatvárania zmlúv by sa mali stanoviť najnižšie množstvá.
(6) Zábezpeka by sa mala stanoviť na takej úrovni, aby sa zabezpečilo plnenie zmluvných povinností skladov.
(7) Opatrenia ustanovené týmto nariadením sú v súlade so stanoviskom Riadiaceho výboru pre bravčové mäso,
PRIJALA TOTO NARIADENIE:
Článok 1
1. Od 9. decembra 2002 je možné podávať žiadosti o pomoc na súkromné skladovanie v súlade s nariadením (EHS) č. 3444/90. Zoznam výrobkov, na ktoré sa pomoc vzťahuje, a zoznam príslušných výšok pomoci sú uvedené v prílohe k tomuto nariadeniu.
2. Ak Komisia predĺži alebo skráti obdobie skladovania, výška pomoci sa podľa toho upraví. Doplatky a zrážky na mesiac a deň sú uvedené v stĺpcoch 6 a 7 prílohy.
Článok 2
Minimálne množstvá na zmluvu a výrobok sú:
a) 10 ton v prípade vykostených výrobkov;
b) 15 ton v prípade ostatných výrobkov.
Článok 3
Zábezpeka predstavuje 20 % výšok pomoci uvedených v prílohe.
Článok 4
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 6. decembra 2002